
Határ a csillagos ég

Kulcsszavak: turizmus;régió;repülőtér;foglalkoztatottság;fejlesztés
A turizmus jelentősége vitathatatlan: exportbevételt generál, nőhet a foglalkoztatás, segítheti a vidékfejlesztést. Hozzájárul az életszínvonal növekedéséhez: javítja az életkörülményeket a turisták és a helyi lakosok számára egyaránt. Segíti a régió kiépítését, innovációját.
A Pécs-Pogányi Repülőtér ügyét örök dilemma övezi: további beruházásainak fejlesztésére nehéz egzakt választ adni. Ma már tudjuk, hogy az elődök az elmúlt években nem mérték fel kellőképpen a szükségességét és a fenntartás paramétereit. Ennél is nagyobb probléma, hogy emiatt nem készültek pontos üzleti tervek. Nem fogalmazódott meg, hogy a célközönség számára mikor, mennyiért működtethető. Nem határozták meg a finanszírozás feladatait a város, a megye, illetve a többi szereplő számára, akik tényleges hasznot húzhatnának belőle. Nem lett megnevezve, mennyibe kerülne az érdemszerű működtetés: menetrendszerinti és/vagy charter járatokkal. Magyarországon a regionális repülőterek sorsa sanyarú: kivétel nélkül veszteségesen üzemelnek. A meglévő repülőterek városainak, régióinak mégis megéri a működtetés: hiszen a repülőtér forgalmat generál, ami által plusz bevétele keletkezik az érintetteknek.
Jelenleg a Pécs-Pogányi Repülőtér számára három lehetőség áll rendelkezésre:
1: a működtetés folytatódik a régi módon - bár ráfizetéssel -, de ma is bonyolít kisgépes forgalmat.
2: ha holnap lakatot tennénk rá, azonnali hatalmas amortizációs veszteség keletkezne. Az objektum non-stop őriztetést igényel, és a hiteleket, támogatásokat továbbra is fizetni kellene.
3: a jövő útját jelentheti, ha érdemben akarjuk üzemeltetni a repteret, mert bizony „gombhoz kell a kabátot” igazítani. Okos, felelős gondolkodással az arra illetékesek számára most a kabát kialakításán van a sor, hogy legalább a megőrzött értékek ne menjenek veszendőbe.
Természetesen, ehhez meg kell találni a megfelelő turisztikai attrakciókat, amikre fel lehet fűzni a járatok indítását. Ugyanis, Pécs városának és a régiónak vannak olyan természeti és ember alkotta értékei, amik vonzók lehetnek az eredményes működtetéshez. Ezek ösztönöztek eddig is arra, hogy kutatást végezzek a kitörési pontok és jövőbeni lehetőségek feltárására. Ha a kezdeti nehézségek, kudarcnak tűnő szituációk után sikerül egy stabilnak mondható repülőteret működtetni, akkor nem csak a turistáknak, befektetőknek, légitársaságoknak teremtődne kedvező helyzet, hanem újakat is mögénk lehetne állítani. Olyanokat, akik hisznek a magyarországi dél-dunántúli régió felemelkedésében.



